El PSC de Roquetes manté l’oferta de diàleg a ERC, tot i l’aprovació unilateral del pressupost.
El PSC de Roquetes, que a les municipals del maig va concórrer en coalició amb Podem, no confia en poder entrar en el govern municipal, però tot i així manté la seua oferta de diàleg cap als republicans. Al ple de pressupostos, celebrat el 26 de novembre passat, els socialistes van abstenir-se al costat de Movem i Ciutadans, i només Junts per Roquetes-Junts per la Ravaleta va votar en contra del pressupost per al 2020. Tot i així, el portaveu del PSC-EpR, Ramon Martínez, ha lamentat este dijous la precipitació del govern de Paco Gas i la falta de diàleg amb l’oposició, tot i que ERC governa en minoria. Segons Martínez, el govern municipal es va negar a incloure les aportacions dels altres grups. Amb tot, ha reconegut que l’alternativa era molt complicada, ja que si tota l’oposició rebutjava el pressupost el govern hauria prorrogat els comptes. Martínez ha remarcat que enguany s’esperaven una altra actitud per part d’ERC, tenint en compte que estan en minoria.